Marja Aho

**Marja Aho** (s. 15. toukokuuta 1972 Hartola) on suomalainen kirjailija ja kuvittaja. Hän on kirjoittanut lasten- ja nuortenkirjoja sekä rikosromaaneja.

Ahon esikoisteos, lastenkirja *WWW – Wilhelmiina Won Waak tietokonekoukussa*, ilmestyi vuonna 2011.  
Kuvitettu teos kertoo internetin ansoista sadunomaisin keinoin, ja sen kustantajana toimi Amino-Kustannus. 

Vuonna 2015 Aholta ilmestyi ensimmäinen osa pojille suunnattuun, lukemaan kannustavaan viisiosaiseen lastenromaanisarjaan, jossa ystävykset Allu ja Riku ratkovat arvoituksia.  
Sarjan avausosa *Hii-o-hoi! Aarre näkyvissä!* (Myllylahti, 2015) oli ehdolla Lasten LukuVarkaus -palkinnon saajaksi.  
Seuraavat osat *Abrakadabra! Sirkus sekoittaa kaupungin* (2015), *Huhuu! Kartanossa kummittelee!* (2016), *Röyr! Pyydystäkää pitkäkynsi!* (2017) ja *Täältä tullaan, keskiaika!* (2018) jatkoivat samaa humoristista ja seikkailullista linjaa.

Vuonna 2019 Aholta ilmestyi nuortenromaani *Loukuttaja* (Atrain&Nord), jonka aiheena on eläintensuojelu.  
Samana vuonna julkaistu sisarteos *Puunhalaaja* (Atrain&Nord) käsittelee metsiensuojelua ja ihmisen suhdetta luontoon. Teokset muodostavat kaksiosaisen kokonaisuuden, jossa pohditaan ympäristövastuuta ja nuorten moraalisia valintoja.  

Vuonna 2021 Aholta julkaistiin nuortenromaani *Lasienkeli* (Myllylahti), joka kertoo nuoren tytön Killin masennuksesta, itsetuhoisuudesta ja elämästä suljetulla osastolla.  
Saman vuoden aikana ilmestyi myös *Kaikki menee, Jessiina!* – teos, joka aloitti cheerleading-maailmaan sijoittuvan nuortenkirjasarjan.  
Sarja jatkui teoksilla *S niin kuin salaisuus* (2020), *Yllätysten kesä* (2022), *Voitonnälkä* (2023) ja *Kolminkertainen onni* (2025).  
Myllylahden kustantamissa kirjoissa seurataan päähenkilön Jessiinan ja hänen ystäviensä kasvua lajin parissa alkeisjoukkueesta maajoukkuetasolle. Cheerleadingin ohella kirjasarja käsittelee ystävyyttä, koulumaailmaa ja nuoren identiteettiä..  

Ahon uusin nuortenkirja, vuonna 2025 ilmestynyt *Chiaroscuro* (Myllylahti), kertoo nuorisorikollisuudesta ja kahden hyvin erilaisen nuoren välisestä rakkaudesta.  
Kirjan kantavia teemoja ovat erilaisten sosioekonomisten taustojen vaikutus ihmissuhteisiin sekä ahdasmieliset asenteet ja ennakkoluulot.  
Ahon nuorille suunnatut romaanit käsittelevät lasten ja nuorten ongelmia positiivisella, mutta realistisella otteella.

Vuonna 2021 ilmestyi Myllylahden kustantamana Ahon ensimmäinen aikuisille suunnattu romaani, cozy crime -henkinen rikosromaani *Neidonkorento*.  
Rikoskomisario Simo Sundin tutkimuksiin perustuva dekkarisarja sai jatkoa vuonna 2023 teoksella *Kirkonrotta* ja vuonna 2024 romaanilla *Kuun kahdet kasvot*.  
Sarja sijoittuu Lahden seudulle ja kuvaa rikostutkinnan ohella yhteiskunnallisia ilmiöitä, kuten huumeiden käyttöä, kiusaamista ja niiden kauaskantoisia vaikutuksia.  

Aho asuu Asikkalassa, Vääksyssä.

## Tuotanto
### Lastenkirjat
* *WWW – Wilhelmiina Won Waak tietokonekoukussa*. Amino-Kustannus, 2011. 
* *Hii-o-hoi! Aarre näkyvissä!* Myllylahti, 2015. 
* *Abrakadabra! Sirkus sekoittaa kaupungin*. Myllylahti, 2015. 
* *Huhuu! Kartanossa kummittelee!* Myllylahti, 2016. 
* *Röyr! Pyydystäkää pitkäkynsi!* Myllylahti, 2017. 
* *Täältä tullaan, keskiaika!* Myllylahti, 2018. 

### Nuortenkirjat
* *Loukuttaja*. Atrain & Nord, 2019. 
* *Puunhalaaja*. Atrain & Nord, 2019. 
* *Kaikki menee, Jessiina!* Myllylahti, 2019. 
* *S niin kuin salaisuus*. Myllylahti, 2020. 
* *Lasienkeli*. Myllylahti, 2021. 
* *Yllätysten kesä*. Myllylahti, 2022. 
* *Voitonnälkä*. Myllylahti, 2023. 
* *Kolminkertainen onni*. Myllylahti, 2025. 
* *Chiaroscuro*. Myllylahti, 2025. 

### Rikosromaanit
* *Neidonkorento*. Myllylahti, 2021. 
* *Kirkonrotta*. Myllylahti, 2023. 
* *Kuun kahdet kasvot*. Myllylahti, 2024. 

## Palkinnot ja tunnustukset
* Lasten LukuVarkaus -palkintoehdokkuus 2015: *Hii-o-hoi! Aarre näkyvissä!*

## Lähteet

## Aiheesta muualla
* Suomen lasten- ja nuortenkirjailijat ry – Marja Aho  
* Salpausselän kirjailijat ry – Marja Aho  
* Lastenkirjat.net – Marja Aho